《次韵濮十太尉题禹穴》
宋代·王十朋

寰瀛三十六名郡，越在东南雄四镇。宛委周回三百里，草木山川有光润。

秦山鉴水蕴秀异，人物风流夸汉晋。传闻禹穴自太史，好古无人若为问。

杖屦飘然寻洞天，照眼千岩若攒刃。细看盘石心愈疑，遐想丹书气犹振。

禹贡无传岂其阙，遁甲所书何足训。彝伦叙自九畴锡，水土平繇五行顺。

洛书六十有五字，王业巍巍此途进。八卷飞沉天与泉，兹说荒唐理难信。

吾侪去古恨大远，企首难窥禹墙仞。穴傍有井清且甘，一酌端能洗骄吝。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。